**A-ul și normalul**

***Brenner Vanessa***

*Clasa a XII-a A*

Scriind aceste rânduri mă afund într-o nostalgie profundă... într-un început de dor peste care cred că n-o să trec în totalitate niciodată. Prea frumoasă clasă am avut. Într-o prea frumoasă clasă am fost elevă, și nu știu cum o să mă obișnuiesc să nu mai trebuiască să mă trezesc în fiecare dimineață cu gândul că eu trebuie să merg la școală să mă văd cu ei.

Niciodată n-aș fi crezut că timpul poate să treacă chiar așa de repede. Încă îmi amintesc clar prima zi din clasa a IX-a aici la CNDV. Știu că atunci am ajuns deja să știu numele fiecărui coleg din clasă, și că încă din acea primă zi am început să dansăm, să cântam... să râdem împreună. Și asta s-a întâmplat acum aproape patru ani, când eu eram doar un boboc la CNDV, când nici n-aveam habar de ce se va întâmpla de atunci până acum.

Acești patru ani m-au învățat mai multe decât aș fi crezut, trecând de altfel prin numeroase momente care m-au făcut să-mi dau seama că sufletul e ceea ce te ghidează în mare parte în viață, acele destinații putând fi ba frumoase, ba pline de lecții din care ești nevoit să înveți.

Clasa a XII-a A a fost o clasă unită și frumoasă nevoită să învețe mai multe ,,lecții’’ decât ar fi normal. A înghițit de mai multe ori în sec și de fiecare dată când nu făcea asta, doar ea era nevoită să suporte consecințele, doar ea era de vină pentru toate anormalitățile ce se întâmplau la nivelul ei. A fost nevoită, de asemenea, să îndure persoane incompatibile cu ea, persoane de rang superior ei sau care se credeau prea bune pentru ea, ,,nevoite’’ la rândul lor, să o abandoneze de mai multe ori. Am fost o generație de sacrificiu, venită cu gânduri și vise mari, poate prea mari.

Această nevoie de îndurare este chiar lucrul ce a dus la frumusețea acestei clase, făcând-o mai puternică. ,,Lecțiile’’ au fost lungi și numeroase, dar noi, clasa A, am învățat din ele un singur lucru: că totul ține de noi și de alegerile noastre.

Rămași puțini în final, ne-am dat seama că totuși am fost destul de norocoși. Pot să recunosc deci că un bine uriaș ne-a acaparat la venirea celui de al treilea diriginte la clasa a XII-a A, singurul capabil să ne înțeleagă nevoile și ofurile, singurul care a fost sincer prin a ne arăta sprijinul și prietenia, singurul pe care l-am simțit egal nouă și care merită toate mulțumirile noastre și nu numai. Profesorul nostru diriginte va fi persoana de care ne va fi cel mai dor din tot CNDV-ul. Chiar că 3-ul e cu noroc!

Datorită lui, am ajuns să vedem și partea plină a paharului: liceul e perioada momentelor de neuitat iar noi, ca elevi, trebuie să ne bucurăm de ele cât mai putem. Așa că ne-am bucurat...

Ne-am bucurat de viața de licean până la capăt, am legat prietenii pe viață, am plâns de pierderea și chiar de revenirea lor, am reușit și eșuat împreună, ne-am susținut unul pe altul, am râs împreună până la lacrimi dar cel mai important, am învățat și noi ce e iubirea. Iubirea, cel mai frumos sentiment, e ceea ce unește oamenii și asta e ceea ce ea ne-a făcut nouă: ne-a unit.

Consider că finalul este întotdeauna deschizător de alte drumuri, iar a trece prin ele mai departe este în același timp un rămas bun de la acesta... un rămas bun de la frumoasa mea clasă a XII-a A alături de dragul ei diriginte.

Sper ca plecarea noastră din acest liceu să ducă la schimbări pe care noi nu le-am putut avea, și care sper din tot sufletul să se întâmple pentru că elevii s-au săturat de anormalități și incompatibilități. Elevii vor o schimbare și schimbarea nu vine în rândul lor! Niciodată nu va veni în rândul lor!

Bun rămas CNDV! Bun rămas frumoasei mele clase a XII-a A și dragului nostru diriginte!

O imagine care conține persoană, podea, interior, grup

Descriere generată automatO imagine care conține persoană, podea, interior, postură

Descriere generată automat