**Cei mai frumoși ani**

***Coposciuc Mara***

*Clasa a XII-a B*

Liceul înseamnă descoperire, libertate, eșec, dar mai ales reușită. Chiar dacă fiecare a făcut o tragedie când primea o notă mică, în special la începutul clasei a IX-a, am ajuns într-un fel sau altul la finalul acestuia. Pentru mine, liceul, dar mai ales clasa a XII-a, a fost cea mai frumoasă etapă a vieții pe care am reușit să o parcurg până în prezent, deoarece am descoperit mulți oameni frumoși de la care am avut și am în continuare lucruri de învățat.

Fiecare este diferit în felul său și acest lucru s-a putut observa cel mai bine, în clasa mea, în momentul în care încercam să ne punem de acord să facem ceva, iar deciziile ajungeau să fie luate, într-un final, cu ajutorul unui chestionar în urma căruia varianta cu cea mai multe voturi urma să fie aplicată. Nu putem să uităm, însă, nici de celebrele plecari în masa de la ore, în urma cărora doamna profesoară de limba română a spus că noi învățăm “la seral”, dar mai ales de data în care doamna directoare ne-a prins când încercam să negociem cu portarul să ne lase să ieșim pe poarta din față ca să nu fim nevoiți să sărim gardul.

Chiar dacă am făcut aproximativ un an și jumătate de scoala online, acest lucru nu ne-a împiedicat să rămânem uniți ca și clasă, legând multe prietenii care cred că vor ține o perioadă lungă de timp, deoarece ne-am atașat foarte mult unii de ceilalți, reușind să ne acceptăm așa cum suntem și să descoperim în cei din jur elementele care ne lipseau fiecăruia.

Nu pot sa nu recunosc că o să îmi fie dor de toți colegii mei, pentru că după patru ani în care i-am văzut sau, în timpul școlii online, mai mult i-am auzit, am format o mare familie de care va trebui sa mă despart, chiar dacă mi-aș dori să îmi pot petrece și următorii ani de școală alături de aceștia, deoarece acolo unde este XII B sigur urmează să se întâmple ceva memorabil.