***Andreea Marinca***

Cine am fost acum patru ani? Cine sunt eu în prezent? Spre ce viitor mă îndrept?

Acestea sunt întrebările care îmi blochează mintea în ultimul timp. Ceea ce urmează să scriu, nu reprezintă doar cuvinte așezate pe foaie, ci cea mai importantă perioadă din viața mea, și nu numai, cea mai importantă perioadă din viața oricărui adolescent: liceul.

Când spun Colegiul Național „Dragoș Vodă” nu fac referire doar la o clădire veche de 100 de ani. După patru ani, Colegiul Național „Dragoș Vodă” pentru mine este o a doua casă. Întâmplările din cei patru ani sunt atât plăcute cât și mai puțin plăcute.

Când mă uit spre trecut, am impresia că 2018 a fost acum o veșnicie. Îmi amintesc clar prima zi când am intrat pe poarta liceului, încărcată de emoție, dor de casă și frica de necunoscut. Nu știam ce se va întâmpla cu mine din acea zi, unde voi ajunge și mai ales, cum își va lăsa amprenta liceul „Dragoș Vodă” asupra mea. Voi spune adevărul: au fost cei mai grei, dar și cei mai frumoși patru ani din viața mea. De-a lungul anilor, am realizat că „Dragoș Vodă” îți oferă două posibilități: 1) ieși din zona ta de confort, devii cea mai bună versiune a ta, demnă de Colegiul Național „Dragoș Vodă” sau 2) găsești scuze în loc să îți depășești limitele și găsești liceul ca fiind principalul vinovat pentru comoditatea ta.

Au fost patru ani grei atât pentru noi, elevii, cât și pentru părinți și profesori. Erau zile în care tot ce ne doream era să dormim, să stăm acasă, fără stres și fără teme, însă această dorință a luat sfârșit odată cu venirea pandemiei, care a schimbat totul. Trebuia să stăm acasă doar pentru două săptămâni, care de fapt s-au transformat în aproape doi ani. Am ieșit din liceu copii și ne-am întors adulți, care erau cu un pas mai aproape de a-și îndeplini visul. Ceea ce nu am realizat noi, este că, pandemia ne-a răpit cei mai importanți ani din liceu, ani în care ne-am fi apropiat mai mult unii de ceilalți.

Colegiul Național „Dragoș Vodă” a fost pentru noi „răul necesar”. Ne-a trezit la realitate, ne-a învățat ce înseamnă iertarea, ne-a învățat să avem răbdare, iar pe unii dintre noi, să trăim departe de familie și în același timp, să facem din niște străini, o familie, pentru că asta este clasa a XII-a F din CNDV: O FAMILIE. Am învățat să ne acceptăm unii pe alții și să încercăm să ne iubim, și pot spune în final, că am reușit ( chiar dacă în unele zile a fost mai greu, cu ajutorul doamnei diriginte Gabriela Ilieș, totul a fost posibil).

Dragi CNDV-iști din XII F, a fost o adevărată plăcere să împart cu voi amintiri care vor rămâne vii, atât aici, între zidurile liceului, cât și în inima mea!

Dragi profesori, vă mulțumesc pentru tot „răul” care de fapt a dus spre bine! (Vreau să-i mulțumesc în special doamnei profesoare Nodiș Simona, care ne-a făcut viața mai ușoară în CNDV cu râsul și glumele sale).

Dragi viitori CNDV-iști, nu uitați să vă bucurați de fiecare moment!

Dragă eu din trecut, ai reușit! În scurt timp, te vei despărți de liceul pe care acum patru ani l-ai văzut ca pe o închisoare, iar acum îl vezi ca pe o casă în care ți-ai construit o familie. Dacă în prima zi ți-a fost frică de ce va urma, azi ești mai pregătită ca niciodată să înfrunți obstacolele din viața ta. Ai devenit cea mai bună versiune a ta și totodată pasiunea ta a prins viață între aceste ziduri, datorită doamnei profesoare de limba română, Lozbă Raluca.

Ție, Dragoș Vodă, îți mulțumesc pentru acești minunați ani, dar călătoria noastră se încheie aici și acum, iar eu voi zbura ca o bufniță spre noi orizonturi